  vk.com (УдМульт) Майя Бывальцева «УдМульт» ӵектос улсын Удмуртилэн пӧртэм ёросъёсысьтыз пиналъёс удмурт кылын 10 мультфильм лэсьтӥзы. 15-тӥ толшоре Ижкарын Калыкъёслэн эшъяськон юртазы йылпумъян фестиваль ортчиз. Со сярысь ивортодэтъя «Удмуртия» агентстволы ӵектослэн авторез Ольга Фархутдинова вераз. «УдМульт» ӵектос куарусёнэ ужаны кутскиз, радъясьёс ёросъёсысь 10 мультстудиосын вераськизы. Уж борды басьтӥськемлэсь азьвыл пиналъёс понна дышетонъёс ортчизы. «Кык мультипликатор ужаз милемын – со Олеся Асхатова Пермьысь но Мария Дружинина Москваысь. Соос онлайн-занятиос ортчытъязы, котькуд субботае ми пумиськылӥм. Сэре кутскизы ини мультикъёс лэсьтыны: марлы соосты дышетӥзы, соосъя лэсьтӥзы ни »                                                            Ольга Фархутдинова, «УдМульт» ӵектослэн кылдытӥсез Ӵектосэ пыриськись 7-12 аресъем пиналъёс удмурт калыклэн дауркылъёсызъя 3 минутъем мультфильмъёс лэсьтыны кулэ вал. Ольга Фархутдиновалэн верамезъя, тросэз асьсэ палысьтызы легендаосты тодазы вайизы. Лэсьтон амалъёсъя но чутрак куронъёс ӧй вал. «Соослэн таӵезэ но, сыӵезэ но кутэмзы потӥз, уката ик мультипликаторъёс шуизы, что туала арын ваньзэ сураны яра ни. Соин, шуом, пластилиновой гинэ, суредам гинэ мультикъёсмы ӧй вал, милям ваньмыз пӧрмиз суро техникаен»                                                            Ольга Фархутдинова, «УдМульт» ӵектослэн кылдытӥсез Радъясьёс котькуд студилы нимысьтыз быръем крезьгуръёс ӵектӥзы, авторлэн эрикрадъёсыз ласянь юанъёс медаз кылдэ шуыса. Вань лэсьтэм мультфильмъёсты «Удмуртия» телеканалын возьматъяло ини, озьы ик соосты мерлыко вотэсысь огинын учкыны луоз. Ольга Фархутдиновалэн кылъёсызъя, ӵапак со ӵектослэн валтӥсь ужпумез луэ – удмурт кылын мультфильмъёсты возьматыны луонлык сётон. «Нырысь ик кулэ вал лэсьтыны площадка, кытын соос быгатозы возьматыны мультикъёссэс. Милям табере вань огин «УдМульт», котькин отчы быгатэ пырыны, аслэсьтыз, кылсярысь, удмурт мультиксэ отчы куштыны. Со уз ышы ни, сое адӟозы калыкъёс но. Медам луы сыӵе, вот, мон удмурт кылын мультик лэсьтӥ но, возьматны некинлы но некытын шуыса»                                                             Ольга Фархутдинова, «УдМульт» ӵектослэн кылдытӥсез «УдМульт» фестивальын вань пиналъёсты но соосын ужась дышетӥсьёсты дипломъёсын но кузьымъёсын пусйизы. Котькуд мультфильмез кыӵе ке но номинациын пусйизы, нош Уваысь «Мультирадуга» студилэн «Батул но Манаш» мультфильмез Гран-при басьтӥз. «Главное - пиналъёслэн синъёссы ӝуало, пиналъёслэн мылкыдзы умой. <…> Нырысь шумпотонзы луиз, куке соос вообще лэсьтӥзы мультикъёссэс. Соос дышетскизы, и даже кин ужалляз ни вал азьло, соос адӟизы, со мультиксы вылӥ ӟечлыкогес луиз шуыса, тунсыко луиз, кыӵе материалъёс соос кутӥзы»                                                            Ольга Фархутдинова, «УдМульт» ӵектослэн кылдытӥсез Тодэ вайытом, «УдМульт» ӵектос 2021-тӥ арын Азьмуртлэн грантъёсъя фондысьтыз коньдон утӥз. Тегъёс: Удмуртия пиналъёс удмуртъёс удмурткыл Ижкар  